Centrinė Kordiljera (Espanjola)

Centrinė Kordiljera () – aukščiausia kalnų grandinė Dominikos Respublikoje, Espanjolos saloje, ir visame Vest Indijos regione. Kalnų grandinė, kuri vakaruose jungiasi su Šiauriniu masyvu (Massif du Nord) (Haitis), driekiasi į šiaurės vakarus, paskiau pasuka į pietryčius ir užsibaigia Karibų jūros pakrantės lygumose, netoli San Kristobalio miesto. Ilgis siekia 550 km, plotis – 80 km.

Kalnų sistema susidarė ugnikalnių grandinės vietoje. Kalnų grandinėje stūkso aukščiausios Vest Indijos viršukalnės: Piko Duartė (3175 m), La Pelona (3150 m), La Rusilja (3029 m), taip pat Monte Micho (2200 m) ir Monte Tina (2059 m). Centrinėje Kordiljeroje prasideda Artibonito, Jakė del Nortės, Jakė del Suro, Junos upės.

Į pietus nuo Centrinės Kordiljeros yra kitos dvi mažesnės kalnų sistemos: Siera de Neiba (šiaurinė) ir Siera de Bahoruko (pietinė), kuri yra Haityje besidriekiančios Massif de la Selle kalnų grandinės dalis.

Šiaurės Amerikos kalnai
Dominikos Respublikos geografija